ཁོ་བོའི་རྨོངས་ཚོད་ལ་སྤྱི་ཚོགས་ཀྱི་ཐོན་སྐྱེད་གོང་འཕེལ་ཆེ་ཙམ་བྱུང་བ་དང་བསྟུན་ནས་སྐད་ཡིག་ཤེས་རིག་ཀྱང་ཆོས་ཉིད་བཞིན་རྒྱ་ཁྱབ་འཕེལ་རྒྱས་ངེས་ཅན་ཞིག་ཏུ་སོན་སྐབས་རིམ་བཞིན་གཅིག་གྱུར་ཇེ་ཆེ་དང་ཡང་ན་བར་ཁྱད་ཇེ་ཆུང་དུ་འགྲོ་བའི་ཕྱོགས་སུ་འགྱུར་སྲིད།དེ་ཡང་མིའི་འདོད་བློ་དང་མི་རེ་ཟུང་གི་བྱེད་ནུས་ཁོ་ནར་བརྟེན་ནས་ཡུན་ཐུང་ནང་འགྲུབ་ཐུབ་པ་ཞིག་མ་ཡིན་པར་དུས་འགྱུར་ཆེན་པོའབངས་གྱེན་ལོག་ལྟ་བུའམ།རིག་གནས་ཀྱི་རླབས་རྒྱུནབསྟན་པ་ཕྱི་དར་ལྟ་བུ་ཆེན་པོ་ཞིག་དང་འགྲོགས་ནས་འཕེལ་འགྱུར་ཡུན་རིང་འགྲོ་བའི་བརྒྱུད་རིམ་ནང་།ས་སྐྱ་པཎྚི་ཏ་ལྟ་བུའི་དམིགས་བསལ་རིག་གནས་ཀྱི་མཁས་པ་ཆེན་པོ་ཞིག་གིས་འཚོལ་ཞིབ་དང་།དཔྱད་པ་གཟབ་ནན་མཛད་དེ་བརྡ་སྤྲོད་རིག་པའི་གཞུང་ལུགས་ཆ་ཚང་ཙམ་ཡི་གེའི་སྦྱོར་བཞིག་རྨང་གཞི་ཕྱོགས་སྒྲིག་མཛད་ཅིང་།དེ་རྗེས་རིག་གནས་ལ་མཁྱེན་རབ་མཆོག་ཏུ་ཡངས་པའི་ཤོང་སྟོན་ལོ་ཙཱ་བ་ལྟ་བུ་མི་སྣ་ཞིག་གིས་སྔར་ཡོད་གཞུང་ལུགས་དེ་རྩ་བར་བཟུང་ཐོག་དབྱེ་ཞིབ་དང་ལེགས་ཆ་གསབ་སྣོན་སོགས་གནང་བ་བརྒྱུད་དུས་རབས་བཅུ་གསུམ་པའི་མཇུག་ཙམ་ལསུམ་རྟགསགཞུང་ལུགས་འདི་ཐོན་པར་བྱས་ནའང་སྐད་ཡིག་འཕེལ་རྒྱས་ཀྱི་ཆོས་ཉིད་དང་བོད་ཀྱི་ཡིག་སྲོལ་ལེགས་འགྱུར་གྱི་དོན་དངོས་གང་ཐད་ནས་དཔྱད་ཀྱང་ཡ་མཚན་རྒྱུ་ཆེར་ཨེ་ཡོད་སྙམ་པ་འཆར།རིག་གཞུང་འཕེལ་རྒྱས་ཀྱི་ཆོས་ཉིད་ནི་དེ་ཙམ་གྱིས་མཇུག་འགྲིལ་བ་ཞིག་ཡོང་ག་ལ་སྲིད་དེ་མུ་མཐུད་དཔང་ལོ་བློ་གྲོས་བརྟན་པ་དང་།ཞ་ལུ་ལོ་ཆེན་ཆོས་སྐྱོང་བཟང་པོ།དེ་རྗེས་སི་ཏུ་པཎ་ཆེན།དེ་བཞིན་དངུལ་ཆུ་ངྷརྨ་བྷ་དྲ་དང་།དབྱངས་ཅན་གྲུབ་པའི་རྡོ་རྗེས་མཚོན་པའི་གྲུབ་མཐའ་རིག་བྱེད་ཀྱི་མཁས་པ་མང་པོས་སུམ་རྟགས་ཀྱི་གཞུང་ལུགས་དཀའ་གནད་གསལ་སྟོན་གྱི་འགྲེལ་པ་དང་ལེགས་ཆ་ཁ་སྐོང་སོགས་གནང་ཡོད།ལྷག་པར་དུ་ལྗོན་པའི་དབང་པོ་དང་དཀའ་གནད་གསལ་བའི་མེ་ལོང་འདི་གཉིས་ཀྱིས་རང་ཅག་རྗེས་རབས་པ་རྣམས་ལ་བརྡ་སྤྲོད་ཀྱི་གཞུང་ལུགས་སྦྱོང་སྤྱོད་ལ་བྱ་སླ་དོན་ཆེན་གྱི་སྐུ་དྲིན་བསམ་བརྗོད་ལས་འདས་པ་ཞིག་བསྩལ་བ་ཡིན།འོན་ཀྱང་བོད་ཡིག་གི་བརྡ་སྤྲོད་པའི་གཞུང་ལུགས་ཀྱི་མཐའ་ད་དུང་རྫོགས་པ་ག་ལ་སྲིད།ལྗོན་དབང་ནང་བདག་སྒྲ་དང་དེ་འབྲེལ་མིང་མཐའ་སྟོན་སྐབས་ང་འ་ར་ལ་མཐའ་མེད་མཐར།བདག་སྒྲ་མ་གྱུར་བ་དང་ནི།ཆ་ལ་པ་ཉིད་སྦྱོར་བ་ལེགས།མིང་མཐའི་པ་བའང་ཕལ་ཆེར་འདྲ།ཞེས་དཔྱད་པ་རྫོགས་མེད་པའི་རྣམ་པ་གསལ་པོར་བསྟན་ཅིང་།ད་དུང་སུམ་རྟགས་ཀྱི་དཀའ་གནད་དང་པོར་མཁས་པ་རྣམས་བཞེད་པ་མི་མཐུན་པའང་ཇི་སྙེད་ཡོད་པ་སོགས་ལས་ཀྱང་སྐད་ཡིག་འཕེལ་རྒྱས་ཀྱི་ཆོས་ཉིད་ལ་མཐའ་མེད་པ་དེ་མཚོན་པ་ཡིན་སྙམ།གལ་སྲིད་ཐུ་མིས་ཡི་གེ་གསར་གཏོད་དང་དུས་མཉམ་བརྡ་སྤྲོད་པའི་གཞུང་བརྒྱད་དམ་སུམ་རྟགས་ཆ་ཚང་བརྩམ་པ་ཡིན་ན་འཕེལ་རྒྱས་ཀྱི་མཐའ་དེ་རང་ནས་རྫོགས་པར་མི་འགྱུར་གྲང་།